b"\n_START_ARTICLE_\nFidoNet\n_START_PARAGRAPH_\nFidoNet er et globalt datanettverk som hovedsakelig brukes for \xc3\xa5 kommunisere mellom Bulletin Board Systemer (BBS). Det var p\xc3\xa5 h\xc3\xb8yden av sin popularitet p\xc3\xa5 tidlig 90-tall, med omtrent 32 000, f\xc3\xb8r rimelig og enkel tilgang til internett ble vanlig. Nettverket er fremdeles i bruk, men har krympet betraktelig i st\xc3\xb8rrelse, hovedsakelig p\xc3\xa5 grunn av at mange BBSer opph\xc3\xb8rte.\n_START_SECTION_\nOpprinnelse\n_START_PARAGRAPH_\nFidoNet ble opprinnelig grunnlagt som et ikke-kommersielt nettverk i 1984 av Tom Jennings fra San Francisco, California for \xc3\xa5 binde sammen BBSer som brukte hans egen \xc2\xabFido\xc2\xbb BBS programvare. Etterhvert som tiden gikk, s\xc3\xa5 ble andre BBS programmer individuelt tilpasset for \xc3\xa5 st\xc3\xb8tte de relevante FidoNet protokoller, og nettverket ble en popul\xc3\xa6r metode for kommunikasjon p\xc3\xa5 hobby-basis mellom brukere av BBSer.\n_START_SECTION_\nOrganisasjonsstruktur\n_START_PARAGRAPH_\nFidoNet er underlagt en hierarkisk struktur i henhold til FidoNet kriteriene, med utpekte koordinatorer p\xc3\xa5 hvert niv\xc3\xa5 for \xc3\xa5 administrere nodene og for \xc3\xa5 avgj\xc3\xb8re disputter mellom medlemmene. Koordinatorer p\xc3\xa5 nettverksniv\xc3\xa5 er ansvarlige for \xc3\xa5 administrer nodene innen deres omr\xc3\xa5de, som regel en by eller et geografisk omr\xc3\xa5de, for eksempel \xc3\x98stlandet. Koordinatorer p\xc3\xa5 regionsniv\xc3\xa5 er ansvarlige for \xc3\xa5 administrere nettverkskoordinatorene innen deres region, som regel p\xc3\xa5 st\xc3\xb8rrelse med en stat eller et mindre land som Norge. Koordinatorer p\xc3\xa5 sone-niv\xc3\xa5 er ansvarlige for \xc3\xa5 administrere regionskoordinatorene innen sonen. Verden er delt i seks soner, og sonekoordinatorene velger en internasjonal koordinator, blant seg selv, for FidoNet.\n_START_SECTION_\nTeknisk struktur\n_START_PARAGRAPH_\nOpprinnelig og historisk var FidoNet laget for \xc3\xa5 bruke modembasert oppringing via telefonlinjer, for derigjennom sende eller motta melinger i nettverket. Mange av retningslinjene og strukturen i FidoNet er derfor basert p\xc3\xa5 dette._NEWLINE_FidoNet systemet refererte offisielt kun til overf\xc3\xb8ring av Netmail \xe2\x80\x94 individuelle, private meldinger mellom personer p\xc3\xa5 BBSer, inkludert protokollene og standardene som var i bruk for \xc3\xa5 kunne underst\xc3\xb8tte dette. En Netmail melding inneholdt navnet til senderen, navnet til mottakeren og de respektive FidoNet adressene deres. FidoNet systemet var ansvarlig for \xc3\xa5 rute eller videresende meldingen fra ett FidoNet system til et annet (se detaljer nedenfor), og BBSen p\xc3\xa5 mottagende side var ansvarlig for at bare den p\xc3\xa5tenkte mottaker kunne lese meldingen. P\xc3\xa5 grunn av hobbyvirksomheten FidoNet var bygget opp av, var det bare ren h\xc3\xb8flighet fra de som eide de individuelle FidoNet systemene som sikret at meldingen ikke ble lest av andre enn mottageren. Det var fremdeles endel systemoperat\xc3\xb8rer (sysop) som forbeholdt seg retten til \xc3\xa5 lese enhver melding som passerte gjennom deres system._NEWLINE_Netmail tillot \xc3\xa5 legge ved en fil p\xc3\xa5 hver melding. Dette gjorde sitt til at det ble laget en rekke ekstra protokoller eller funksjonalitet, som utnyttet dette, deriblant automatisk distribusjon av filer og overf\xc3\xb8ring av data for spill p\xc3\xa5 tvers av BBSer._NEWLINE_Den mest brukte ekstra funksjonaliteten var Echomail, som var konferanser eller diskusjonsforumer. Echomail funksjonaliteten ble lagt til ved hjelp av egne programmer som hentet nye meldinger (en scanner) fra de lokale diskusjonsfora p\xc3\xa5 en BBS, komprimerte disse med ARC eller ZIP format, la filen til en spesiell Netmail melding, og sendte meldingen med vedlegg til en annen FidoNet node. Ved mottak av en slik Netmail melding, som ble identifisert ved at den var adressert til en spesiell bruker, s\xc3\xa5 blir prosessen reversert ved \xc3\xa5 pakke ut meldingene med relevant utpakker (unARC, unZIP), og legger meldingene inn i det lokale forumet ved hjelp av et eget program (en tosser)._NEWLINE_Echomail var blitt s\xc3\xa5 popul\xc3\xa6rt at for mange brukere var dette FidoNet. Private Netmail meldinger var relativt sjeldne i forhold.\n_START_SECTION_\nFidoNet adresser\n_START_PARAGRAPH_\nFidoNet adresser best\xc3\xa5r av et Zone nummer, et Network (eller region) nummer, og et Node nummer. Adressene skrives p\xc3\xa5 formen Zone:Network/Node. FidoNet strukturen tillater ogs\xc3\xa5 for en semantisk angivelse av regions, vert og hub-status for enkelte noder, men statusen er ikke direkte indikert av hovedadressen._NEWLINE_Som et eksempel, ta for deg en node i Tulsa, Oklahoma, USA, med et tildelt nodemunner 918, lokalisert i Zone 1 (Nord-Amerika), region 19 og nettverk 170. Full FidoNet adresse for dette systemet vil da v\xc3\xa6re 1:170/918. Regionen brukes kun for administrative form\xc3\xa5l, og er en del av adressen kun i de tilfeller hvor noden listes direkte under regionskoordinatoren i stedet for under ett av nettene som brukes for \xc3\xa5 dele opp regionen._NEWLINE_FidoNet retningslinjene krever at hvert enkelt FidoNet system vedlikeholder en nodeliste som inneholder informasjon om alle andre deltagende systemer. Informasjonen om hver node inkluderer detaljer som navnet p\xc3\xa5 systemet eller BBSen, navnet p\xc3\xa5 sysop, geografisk lokasjon, telefonnummer og programvarens muligheter. Nodelisten oppdateres ukentlig._NEWLINE_For \xc3\xa5 kunne oppdatere med jevne mellomrom, s\xc3\xa5 vedlikeholder nettverkskoordinatorene en liste over systemene innenfor sitt omr\xc3\xa5de. Listene sendes s\xc3\xa5 til regions- og sonekoordinatorer med jevne mellomrom. Den internasjonale koordinatoren sammenstiller s\xc3\xa5 en ny nodeliste, og lager en liste over endringer (nodediff), som distribueres, slik at alle nodeoperat\xc3\xb8rer kan oppdatere sin nodeliste.\n_START_SECTION_\nPunkter (Points)\n_START_PARAGRAPH_\nEtterhvert som antallet meldinger i Echomail \xc3\xb8kte, s\xc3\xa5 ble det vanskelig for enkeltbrukere \xc3\xa5 holde tritt med volumet i den tiden de var logget p\xc3\xa5 sin lokale BBS. Points ble introdusert for \xc3\xa5 adressere dette problemet, som ga teknisk kyndige brukere mulighet for \xc3\xa5 motta forh\xc3\xa5ndskomprimert og klargjort Echomail og Netmail, for s\xc3\xa5 \xc3\xa5 lese dette lokalt p\xc3\xa5 sin egen datamaskin._NEWLINE_For \xc3\xa5 gjennomf\xc3\xb8re dette, s\xc3\xa5 ble FidoNet adresseringssystemet utvidet med ett adressesegment, punktnummeret. Som eksempel, s\xc3\xa5 ville et slikt punktsystem bli gitt punktnummer 10, og kunne s\xc3\xa5 motta post p\xc3\xa5 adresse 1:170/918.10_NEWLINE_Avhengig av hvilken programvare man benyttet, s\xc3\xa5 kunne et FidoNet punkt v\xc3\xa6re komplisert \xc3\xa5 sette opp. FidoNet programvare bestod ofte av et antall mindre programmer, som kj\xc3\xb8rte gjennom manuelt justerte skript. \xc3\x85 lese og redigere posten lokalt krevde enten en 'sysop editor' eller at man kj\xc3\xb8rte en lokal BBS._NEWLINE_I Nord-Amerika (sone 1) ble punkter brukt kun i liten grad. Dedikerte offline programmer slik som Blue Wave, Squiggy og Silver Xpress (OPX) ble introdusert p\xc3\xa5 midten av 80-tallet, og gjorde sitt til at punkt-systemene ble overfl\xc3\xb8dige. Mange av disse offline programmene st\xc3\xb8ttet QWK pakkeformatet for offline behandling av post._NEWLINE_I andre deler av verden, s\xc3\xa6rlig i Europa (sone 2), var situasjonen annerledes. Her var ofte telefonforbindelsene, i motsetning til lokalsamtaler i Nord-Amerika, ikke gratis, og det var en sterk p\xc3\xa5driver for \xc3\xa5 holde online-tiden s\xc3\xa5 kort som mulig. Punktsystemene brukte standard kompresjon (ZIP, ARJ, RAR osv.) og kunne derfor holde forbindelsene nede i et par minutter om dagen, avhengig av mengde som skulle overf\xc3\xb8res og hastigheten p\xc3\xa5 modemforbindelsen. Mange regioner i Europa distribuerte en punktliste (pointlist) parallelt med nodelisten. P\xc3\xa5 et tidspunkt s\xc3\xa5 fantes det over 120 000 punkter i sone 2 sin frivillige punktliste, noe som indikerer at det virkelige antallet var enn\xc3\xa5 h\xc3\xb8yere. I juni 2006 var det fremdeles omtrent 50 000 punkter i punktlisten, med flesteparten lokalisert i Russland og Ukraina.\n_START_SECTION_\nPost-time for sonen (Zone mail hour)\n_START_PARAGRAPH_\nDa BBSer historisk sett ofte brukte den samme telefonlinjen for \xc3\xa5 overf\xc3\xb8re post i FidoNet og samtidig tillate personer \xc3\xa5 ringe inn for \xc3\xa5 bruke BBSen, s\xc3\xa5 sier FidoNet policy at minst \xc3\xa9n inng\xc3\xa5ende linje skal reserveres for \xc3\xa5 ta imot post fra andre FidoNet noder i et spesifikt tidsrom hver dag, noe som satte som krav \xc3\xa5 avvise eventuelle ikke-FidoNet oppringninger. Dette tidsrommet, som regel en klokketime, ble navngitt \xc2\xabZone Mail Hour\xc2\xbb, og varierte basert p\xc3\xa5 nodens geografiske lokasjon, og var som regel satt opp tidlig p\xc3\xa5 morgenen. Som navnet antyder, s\xc3\xa5 var det et felles tidsrom innenfor sonen, og kunne derfor variere i forhold til hvilken tidssone noden befant seg i.\n_START_SECTION_\nFidoNets anvendelse\n_START_PARAGRAPH_\nSelv om det eksisterer programmer som ivaretar alle FidoNets funksjoner samlet (D'Bridge, BBBS), s\xc3\xa5 ble de fleste FidoNet systemer laget for \xc3\xa5 bygges opp av mange mindre moduler. En typisk anvendelse involverer flere applikasjoner som kommuniserer gjennom delte filer og kataloger, og man veksler mellom disse applikasjonene gjennom n\xc3\xb8ye planlagte skallskript eller satsfiler._NEWLINE_Mailer programvare er ansvarlig for \xc3\xa5 overf\xc3\xb8re filer og meldinger mellom systemene, og ogs\xc3\xa5 for \xc3\xa5 gi kontrollen over til andre applikasjoner p\xc3\xa5 form\xc3\xa5lstjenlige tidspunkt, slik som \xc3\xa5 starte BBS programvaren n\xc3\xa5r en BBS-bruker ringer inn til systemet. Denne programvaren svarer n\xc3\xa5r telefonlinjen ringer, og tar imot og sender FidoNet post gjennom overf\xc3\xb8ringsprotokoller. N\xc3\xa5r utg\xc3\xa5ende post l\xc3\xa5 p\xc3\xa5 vent, s\xc3\xa5 kan programvaren ringe opp til det mottagende systemet, og levere denne, om det var konfigurert til \xc3\xa5 gj\xc3\xb8re dette._NEWLINE_BBS programvare brukes for \xc3\xa5 gi et grensesnitt til systemet mot menneskelige brukere. BBS programvare ga brukerne mulighet til \xc3\xa5 lese og skrive i systemets meldingsdatabase, for bruk lokalt p\xc3\xa5 systemet, eller for \xc3\xa5 sendes til andre systemet i FidoNet eller andre nettverk._NEWLINE_En scanner/tosser programvare, slik som FastEcho, FMail og Squish, ble ofte brukt n\xc3\xa5r en bruker hadde lagt inn nye meldinger i et FidoNet echo eller Netmail, som skulle videresendes til andre noder i nettet, eller n\xc3\xa5r ny post hadde blitt mottatt for import i meldingsdatabasen. Denne programvaren er ansvarlig for \xc3\xa5 pakke inn- og utg\xc3\xa5ende post, flytte disse mellom systemets meldingsdatabase og mailerens inn- og utkataloger. Scanner/tosser applikasjonen er vanligvis ogs\xc3\xa5 ansvarlig for \xc3\xa5 finne basis rutingsinformasjon, for \xc3\xa5 finne ut av hvilke systemer som skal ha hvilken post/meldinger._NEWLINE_Etterhvert s\xc3\xa5 har meldingslesere som er uavhengige av BBS programvaren blitt utviklet. En sysop p\xc3\xa5 en BBS brukte ofte en slik meldingsleser i stedet for selve BBS programvaren for \xc3\xa5 lese og skrive FidoNet relaterte meldinger. I noen tilfeller s\xc3\xa5 hadde ikke FidoNet noder eller punkter noen tilgjengelig BBS programvare, men eksisterte kun for \xc3\xa5 overf\xc3\xb8re post for operat\xc3\xb8ren, og ingen andre._NEWLINE_Den opprinnelige Fido BBS programvaren og endel andre st\xc3\xb8tteprogrammer for FidoNet fra 80-tallet brukes ikke lenger p\xc3\xa5 moderne systemer. En av \xc3\xa5rsakene kan og har v\xc3\xa6rt \xc3\xa5r 2000-problemet. Andre \xc3\xa5rsaker er at personene som har skrevet programvaren har forlatt BBS eller shareware milj\xc3\xb8ene, og programvare som ofte var lukket kildekode (motsatt av \xc3\xa5pen kildekode) har blitt forlatt (abandonware).\n_START_SECTION_\nFidoNet tilgjengelighet\n_START_PARAGRAPH_\nSelv om bruken av FidoNet har falt dramatisk sammenlignet med dets h\xc3\xb8ytidsdager p\xc3\xa5 midten av 90-tallet, s\xc3\xa5 er det fremdeles popul\xc3\xa6rt s\xc3\xa6rlig i Russland og tidligere Sovjetunionen. Noen BBSer inklusive de som n\xc3\xa5 er tilgjengelige for brukere med internett forbindelser via telnet har videref\xc3\xb8rt sin FidoNet netmail og echomail tilh\xc3\xb8righet._NEWLINE_Noen av FidoNets echomail konferanser er tilgjengelig via Usenet nyhetsgrupper. Det finnes ogs\xc3\xa5 systemer som er laget for \xc3\xa5 konvertere e-post mellom internett og FidoNet. Utbredt misbruk av interett og s\xc3\xb8ppelpost har gjort sitt til at noen portaler (slik som den tidligere 1:1/31 fidonet.org portalen) har blitt ubrukelig eller har avsluttet funksjonaliteten helt og holdent."